**“Авыл укытучысы” конкурсында катнашу өчен дәрес фрагменты**

**Зарипова Миләүшә Рафис кызы- Татарстан Республикасы Арча муниципаль районы МБГБУ “Яңа Кырлай урта гомуми белем мәктәбе”**

**Тема. «Нәкъ Казан артында бардыр бер авыл-Кырлай диләр...” (Г.Тукай)** (6 нчы класста әдәбият дәресе)

**Дәрес төре:** яңа белемнәр ачу.

**Җиһазлау.** Уку әсбабы (Ф.Ә.Ганиева, М.Д.Гарифуллина), Г.Тукайның Яңа Кырлайдагы яшәгән чорына караган презентация.

|  |  |  |
| --- | --- | --- |
| Этаплар | Укытучының эшчәнлеге | Укучының эшчәнлеге |
| Мотивлаштыру. Проблемалы ситуация | - Бүген без дәреслекнең 110 нчы битендәге 4 нче сорауга җавап табу өстендә эшләрбез. Камил, сорау белән иптәшләреңне дә таныштыр әле.-Укучылар, бу сорау турыдан- туры безнең авыл, безнең җирлек белән бәйләнгән. Шуңа күрә без аңа дәресебездә аеруча басым ясарга тиеш. | -Зур шагыйрь булып танылган Тукай нигә: “Бу Кырлай авылы- минем дөньяга иң элек күзем ачылган урыным”,- дип яза? Ни өчен Тукай үзенең беренче әсәрләрен дә (“Туган җиремә”, “Шүрәле”) Кырлай истәлекләренә багышлаган? |
| Белемнәрне актуальләштерү | -Укучылар, сезгә өй эше итеп, Г.Тукайның “Исемдә калганнар” әсәреннән өзек укырга бирелгән иде. Барыгыз да дәреслекнең 104-108 нче биттәге өзекне укыдыгызмы?-Өзектә нәрсә турында сүз бара?-Кырлай авылы мәдрәсәсе, Фәтхерахман хәзрәт турында Тукай күңелендә нинди хисләр калган? | - Әйе.-Кечкенә Габдулланың Кырлайда үткәргән чоры турында сөйләнелә.-Бары тик җылы хисләр генә.- Ул Кырлайда үткәргән көннәрен сагына кебек. |
| Авырлыкны җиңү һәм проектны төзү | -Әйтелгәннәрдән чыгып, дәрескә нинди тема куяр идегез?-Габдулла Тукайның “ Исемдә калганнар” әсәрен укый башлаганчы, без сезнең белән Яңа Кырлайдагы Г.Тукай музеенда да булдык Ни өчен сөекле шагыйребез Г.Тукай үзенең әсәрләрендә Кырлай авылын аерата бер җылылык белән искә ала икән? Бу сорауга җавап табу өчен, тагын нинди чыганакларга мөрәҗәгать итәргә кирәк соң? | -Тема авылыбыз белән бәйләнешле булырга тиеш.  **Укучылар берничә тема әйтәләр, уңышлысы сайлап алына.**-Тукай замандашларының истәлекләре белән танышырга-Шигырьләрен укырга. |
| Төзегән проектны тормышка ашыру | -Ә хәзер Г.Тукайның беренче укытучысы Хәбри хәлфә һәм Фәтхерахман хәзрәт истәлекләре белән танышыйк. Сүзне беренче һәм икенче төркем укучыларына бирәбез (Слайд1).-Без сезнең белән бишенче класста Г.Тукайның “Шүрәле” әкият-поэмасыннан өзек ятлаган идек. Өченче төркем укучылары безгә әкиятне сәнгатьле итеп сөйләп күрсәтерләр. **(**Слайд3).-“Туган җиремә” шигыре белән үзем таныштырам. -“Шүрәле” әкият-поэмасының сюжетын Тукайның башлап шушы авылда ишеткәнлегенә шикләнмәскә мөмкин. Дүртенче төркем укучыларына безнең якларда яшәп килгән мифны табып, сөйләргә өйрәнеп килергә бирелгән иде. (Слайд 4) . | **Беренче төркем укучылары Хәбри хәлфә истәлекләре белән таныштыралар.****Икенче төркем укучылары Фәтхерахман хәзрәт истәлекләре белән таныштыралар.****Укучылар чиратлашып I бүлекне яттан сөйлиләр .****Дүртенче төркем укучылары Шүрәле турында халык арасында йөргән миф белән таныштыралар**. |
| Беренчел ныгыту | -Укучылар, укыган һәм сөйләгәннәрдән чыгып, сез дәрес башында куелган проблемалы сорауга ни дип җавап бирер идегез?- Мәктәп –мәдрәсәләрдә белем нәрсәләр аркылы бирелгән? Кечкенә Габдулланың китапка мөнәсәбәте ничек булган соң?-Тукай шигърияте халыкчан, дибез. Татар халкы тормышы анда барлык төсләре белән ялтырый. Мондый халыкчанлыкның орлыгы, һичшиксез, Кырлайда салынган. Габдулла Кырлайда тагын нәрсәләрне хәтерендә калдыра?-Габдулла Кырлайда узган нинди бәйрәм турында бик җентекләп яза?-Димәк, Кырлай- Габдулланың карашларына, иҗатына зур йогынты ясаган авыл. Җавапларыгызны гомумиләштереп карагыз әле.-Дөрес, укучылар. Сез Габдулла Тукайның шагыйрь булып китүенә зур этәргеч биргән Яңа Кырлай авылында яшәвегез, аның зур һәм якты мәктәбендә укуыгыз белән бик бәхетле. Тукайны олылап авылыбызга күпме кеше килә. Яңа Кырлай Габдулланың туган авылы да түгел, биредә ул бары ике генә ел яшәп кала. Тик шулай да авылыбызда Тукайны олылап килүчеләрне хөрмәтләп каршы алалар. Авылыбызда Тукай рухы яши. 2016 нчы елда аның 130 еллык юбилеен билгеләп үтәчәкбез. Бу юбилейны лаеклы каршылыйк. Тырышып укыгыз, туган җирегезне яратыгыз, авылларыбызны яшәртерлек егет-кызлар булып үсегез. | -Чыннан да, иң беренче чиратта бу фикерне язганда Г.Тукай мәдрәсәне күздә тоткандыр. Фәтхерахман мулла да шулай дип язып калдырган бит.-Ул Кырлайда бик күп китаплар белән дә танышкан. Ул вакытларда ук инде татарларның өйләрендә бик күп дини- әдәби китаплар булган. Китапка мәхәббәт анда нәкъ менә Кырлайда туган.- Авыл халкы элек-электән җыр, такмак, әкиятләрне күп белгән. Габдулла да хәтер сандыгына бик күп кенә халык авыз иҗаты әсәрләрен бикләп өлгергәндер. Һәм алар аның шигъриятенә зур йогынты ясаганнар. Безнең музейда Г.Тукайның җырлар дәфтәре тышлыгы саклана.-Биредәге Сабантуй бәйрәме дә Габдулланың хәтеренә кереп кала. Ул Кырлайда халкыбызның бик күп гореф-гадәтләре, йолалары белән дә таныша.- Кырлай чоры кечкенә Габдулланың күңеленә бик матур булып кереп кала. Биредә ул беренче тапкыр мәктәпкә бара, китаплар укый башлый, бик күп әкиятләр, җырлар, такмаклар өйрәнә, бәйрәмнәрдә катнаша. |